钦定古今图书集成/明伦汇编/官常典/第005卷 > 易经 > 《涣卦》
## 钦定古今图书集成/明伦汇编/官常典/第005卷 > 易经 > 《涣卦》

六四，涣其群，元吉。涣有丘，匪夷所思。《象》曰：“涣其群，元
吉”，光大也。

〈程传〉方涣散之时，用刚则不能使之怀附，用柔则不足为之依归。四以巽顺之正道，辅刚中正之君，君臣同功，所以能济涣也。天下涣散而能使之群聚，可谓“大善之吉”也。〈本义〉居阴得正。上承九五。当济《涣》之任者也。下无应与。为能散其朋党之象。占者如是则大善而“吉。”又言能散其小群以成大群。使所散者聚而若丘。则非常人思虑之所及也。